НЕЗАВИСНЕ ПРЕДИКАТСКЕ РЕЧЕНИЦЕ

\*То су реченице које могу да стоје самостално, тј. да саме преносе одређену поруку. То је могуће зато што оне имају одређену комуникативну функцију (сврху у комуникацији међу људима).

\*Постоје следеће врсте ових реченица:

 1. **Обавештајне или изјавне реченице** – њихова комуникативна функција је обавештење. Најчешће се у писању обележавају тачком:

 Данас је сунчан дан.

Дошао сам кући уморан.

 Међутим, овим реченицама говорник може изразити и своје осећање (изненађење, радост), па се у писању могу обележавати и знаком узвика: Дошао нам је комшија!

У овом случају, комуникативна функција је и даље обавештење, али му је придодата емоционалност.

 2. **Упитне реченице** – њихова комуникативна функција је питање. Обележја упитних реченица су: упитне речце (ли, да ли, зар...), упитне заменице и прилози (ко, шта, који, колики, када, где, колико...), знак питања у писању и упитна интонација у говору.

 Долазиш ли вечерас?

Долазиш вечерас? (обележје је само упитна интонација)

 3**. Заповедне реченице** – њихова комуникативна функција је заповест, забрана, молба, дозвола. Обележја заповедних реченица су: императив, да+презент, да+перфекат; у писању се ове реченице најчешће обележавају узвичником, али могућа је и тачка.

Нека сви изађу!

 Да ниси ушао!

Немој да улазиш.

Молим те, затвори прозор.

Могу ли да идем? Иди.

 4. **Жељне реченице** – њихова комуникативна функција је жеља, благослов. Обележја жељних реченица су крњи перфекат, нека+презент, да+презент, узвична интонација и узвичник приликом писања.

Живели! Добро дошли!

Срећно вам било!

5. **Узвичне реченице** – њихова комуникативна функција је изражавање емоционалног става говорника. Најчешће изражавају зачуђеност, задивљеност, чуђење... Обележја узвичних реченица су упитне заменице и прилози (како, што), узвична речца ала и речца ли, у говору узвична интонација, а у писању узвичник.

Како је данас леп дан!

Ала је то било лепо! Што си добро одговарао!

\* Реторска питања су посебан тип узвичних реченица. То су питања на која се не очекује одговор, јер се он већ подразумева и супротан је од онога што је питањем исказано. Имају узвичну интонацију у говору, а у писању су обележена узвичником.

Ко то не зна! (значи: свако то зна)

Шта ћемо ми без тебе! (значи: ми без тебе не можемо ништа)

ДОМАЋИ ЗАДАТАК: Радна свеска (страна 115), задаци: 7, 8, 9, 10, 11, 12, 13, 14.

Лекција у Граматици од 165-173.